Proposta għal regolament tal-Parlament Ewropew u tal-Kunsill li temenda r-Regolament (KE) Nru 1081/2006 dwar il-Fond Soċjali Ewropew biex jestendi t-tipi ta' spejjeż eliġibbli għal kontribut mill-FSE /* KUMM/2008/0813 finali - COD 2008/0232 */





[pic] | KUMMISSJONI TAL-KOMUNITAJIET EWROPEJ | Brussel 26.11.2008 KUMM(2008) 813 finali 2008/0232 (COD) Proposta għal REGOLAMENT TAL-PARLAMENT EWROPEW U TAL-KUNSILL li temenda r-Regolament (KE) Nru 1081/2006 dwar il-Fond Soċjali Ewropew biex jestendi t-tipi ta' spejjeż eliġibbli għal kontribut mill-FSE MEMORANDUM TA’ SPJEGAZZJONI - Ir-raġunijiet għall-proposta u l-għanijiet tagħha L-għan tal-proposta hu li jintroduċi simplifikazzjoni fil-ħidmiet tal-Fond Soċjali Ewropew. - Il-kuntest ġenerali: Sfidi ġodda għall-FSE tal-ġejjieni Il-Fond Soċjali Ewropew (FSE) twaqqaf taħt l-Artikolu 146 tat-Trattat, li jagħtih l-għan li jgħin sabiex iħaffef l-impjieg tal-ħaddiema, u jżid il-mobbiltà ġeografika u tax-xogħol tagħhom. Għalhekk, jikkontribwixxi wkoll għall-għan tal-koeżjoni ekonomika u soċjali stipulata fl-Artikolu 158 tat-Trattat KE, billi jsostni l-politiki u l-prijoritajiet maħsuba biex jiksbu progress lejn impjieg sħiħ, it-titjib tal-kwalità u l-produttività fuq il-post tax-xogħol, u t-tħeġġiġ għall-inklużjoni u l-koeżjoni soċjali, b'konformità mal-linji gwida u r-rakkomandazzjonijiet skont l-Istrateġija Ewropea għall-Impjiegi (IEI). Il-kriżi finanzjarja attwali u r-riċessjoni ekonomika qegħdin iżidu minnufih l-pressjonijiet kompetittivi fuq in-negozji fl-Ewropa, u għandhom impatt negattiv fuq il-baġits pubbliċi. F'għadd kbir ta’ Stati Membri, it-tkabbir naqas sinifikament; f'uħud minnhom saħansitra waqaf. Iċ-ċifri tal-qgħad bdew jiżdiedu. Huwa importanti b'mod kritiku li f'dan il-kuntest, il-Fond Soċjali Ewropew jintuża bis-sħiħ biex iħaffef l-problemi tal-persuni fil-qgħad, b'mod partikolari ta’ dawk l-aktar vulnerabbli, fir-riċessjoni ekonomika. Għandu jsir kollox sabiex jitħeġġeġ l-użu effettiv, effiċjenti u mgħaġġel tar-riżorsi disponibbli, iżda mingħajr ma jiġu kompromessi l-prinċipji ta' tmexxija finanzjarja soda. F'dan il-qafas, l-għan ta' din il-proposta hu li jiżdied metodu eħfef ieħor għan-nefqa tal-Fond Soċjali Ewropew, sabiex il-kontribut tiegħu għall-indirizzar tal-isfidi ekonomiċi u soċjali li qiegħda tħabbat wiċċha magħhom l-Ewropa jsir b’mod iktar mgħaġġel u effettiv. Is-simplifikazzjoni kemm-il darba ġiet identifikata mill-Parlament Ewropew bħala kwistjoni ewlenija għall-Fondi Strutturali. Il-Qorti Ewropea tal-Awdituri, fir-Rapport Annwali tagħha dwar l-Implimentazzjoni tal-Baġit tal-2007 għamlet rakkomandazzjoni importanti f'dan ir-rigward. Tirrakkomanda simplifikazzjoni tal-" bażi tal-kalkolu ta' spejjeż eliġibbli, u użu akbar mill-ħlasijiet ta' somom f'daqqa u b'rata fissa minflok il-ħlas lura ta' 'spejjeż vera '"[1]. Il-ħlasijiet b'rata fissa mill-FSE ilhom possibbli mill-ispejjeż indiretti mill-2007; 23-il Stat Membru se jieħu vantaġġ minn din id-dispożizzjoni. Madankollu, il-ħlas ta' somom f'daqqa għadu mhux eliġibbli fi ħdan ir-regoli tal-FSE. Din il-proposta timmira li żżid il-finanzjament b'rati fissi għall-ispejjeż diretti; biex twessa' l-ambitu għal skali ta' unitajiet tal-ispejjeż standardizzati; u biex tippermetti l-użu ta' sistemi ta' ħlas ta' somom f'daqqa. Il-proposta mhux se tbiddel l-għan tar-regolament tal-Fond Soċjali Ewropew dwar l-erba' oqsma ewlenin għall-azzjoni approvati mill-Kunsill Ewropew. żieda fl-adattabilità ta' ħaddiema u intrapriżi' titjib fl-aċċess għall-impjieg, il-prevenzjoni tal-qgħad, iż-żieda fit-tul tal-ħajja tax-xogħol u ż-żieda tas-sehem fis-suq tax-xogħol; tisħiħ tal-inklużjoni soċjali permezz tal-promozzjoni tal-integrazzjoni fix-xogħol ta' nies żvantaġġjati u l-ġlieda kontra d-diskriminazzjoni; u t-tħeġġiġ ta' sħubija għar-riforma fl-oqsma tal-impjiegi u l-inklużjoni Fir-reġjuni u l-Istati Membri l-inqas prosperi, il-Fondi Strutturali se jissoktaw jikkonċentraw fuq il-promozzjoni tal-adattament strutturali, it-tkabbir u l-ħolqien tal-impjiegi. Għal dan il-għan, taħt l-għan ta' Konverġenza, barra l-prijoritajiet imsemmija hawn fuq, l-FSE se tissokta ssostni l-azzjoni biex jitwessa' u jitjieb l-investiment fil-kapital tal-bniedem, b'mod partikolari bit-titjib tas-sistemi ta' edukazzjoni u taħriġ, u l-azzjoni mmirata għall-iżvilupp tal-kapaċità istituzzjonali u l-effiċjenza tal-amministrazzjonijiet pubbliċi, fuq livell nazzjonali, reġjonali u lokali. Fl-aħħar nett, il-proposta ma tbiddilx l-attenzjoni mogħtija lill-impenn tal-Unjoni lejn il-qerda tal-inguwaljanzi bejn in-nisa u l-irġiel, u l-promozzjoni ta' governanza tajba. L-involviment tas-sħab soċjali jibqa' ta' importanza partikolari fl-implimentazzjoni tal-prijoritajiet u l-ħidmiet tal-Fond, u b'mod partikolari, jekk meħtieġ minħabba l-qagħda ekonomika preżenti, fil-programmar mill-ġdid parzjali tal-programmi tal-Fond Soċjali Ewropew. B'mod parallel għal din il-proposta, il-Kummissjoni qiegħda tipproponi ċerti tibdiliet għar-Regolamenti tal-Fondi Strutturali (b'mod partikolari, għar-Regolament Ġenerali) biex tippermettilhom li jintużaw fl-aktar mod effettiv possibbli bħala parti mir-rispons għall-kriżi. Kwistjoni li se taffettwa l-FSE hi l-proposta li għandhom ikunu disponibbli iżjed ħlasijiet bil-quddiem lill-Awtoritajiet ta’ Ġestjoni, biex jiżguraw li jistgħu jibdew ħidmiet ġodda. - Konsistenza ma’ politiki u għanijiet oħrajn tal-Unjoni M/D 1. ELEMENTI ġURIDIċI TAL-PROPOSTA - Sinteżi tal-azzjoni proposta L-azzjoni proposta għandha l-għan li temenda r-Regolament tal-FSE biex tintroduċi elementi meħtieġa għas-simplifikazzjoni tal-amministrazzjoni u l-użu tiegħu. - Il-bażi ġuridika Il-proposta tissejjes fuq l-Artikolu 148 tat-Trattat KE. - Il-prinċipju tas-sussidjarjetà Il-prinċipju tas-sussidjaretà ma japplikax għaliex il-proposta taqa’ taħt il-kompetenza esklussiva tal-Komunità. 2008/0232 (COD) Proposta għal REGOLAMENT TAL-PARLAMENT EWROPEW U TAL-KUNSILL li temenda r-Regolament (KE) Nru 1081/2006 dwar il-Fond Soċjali Ewropew biex jestendi t-tipi ta' spejjeż eliġibbli għal kontribut mill-FSE IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 148 tiegħu, Wara li kkunsidraw il-proposta tal-Kummissjoni [2], Wara li kkunsidraw l-opinjoni tal-Kumitat Ekonomiku u Soċjali Ewropew [3], Wara li kkunsidraw l-opinjoni tal-Kumitat tar-Reġjuni [4], Filwaqt li jaġixxu b’konformità mal-proċedura stipulata fl-Artikolu 251 tat-Trattat[5], Billi: (1) L-Artikolu 56 tar-Regolament tal-Kunsill (KE) Nru 1083/2006 tal-11 ta' Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament (KE) Nru 1260/1999[6] jistipula li r-regoli dwar l-eliġibbiltà tal-ispejjeż għandhom jiġu stabbiliti fuq livell nazzjonali b'ċerti eċċezzjonijiet stipulati fil-Fond Ewropew għall-Iżvilupp Regjonali u l-Fond Soċjali Ewropew (FSE). (2) L-Artikolu 11(3) tar-Regolament (KE) Nru 1081/2006 tal-Parlament Ewropew u tal-Kunsill tal-5 ta' Lulju 2006 dwar il-Fond Soċjali Ewropew u li jħassar ir-Regolament (KE) Nru 1784/1999[7] jistabbilixxi liema nfiq hu eliġibbli għal kontribut mill-FSE kif iddefinit fl-Artikolu 11(1) ta' dan ir-Regolament. (3) Il-kriżi finanzjarja tiġġustifika l-bżonn għal simplifikazzjonijiet oħrajn biex jitħaffef l-aċċess għal għotjiet ikkofinanzjati mill-Fond Soċjali Ewropew. (4) Fir-rapport annwali tagħha tal-2007, il-Qorti Ewropea tal-Awdituri rrakkomandat li l-awtoritajiet leġiżlattivi u l-Kummissjoni jħejju ruħhom sabiex iqisu mill-ġdid id-disinn tal-programmi tal-infiq fil-ġejjieni billi jagħtu konsiderazzjoni mistħoqqa għas-simplifikazzjoni talbażi tal-kalkolu tal-ispejjeż eliġibbli u li jagħmlu użu akbar mill-ħlasijiet ta' somom f'daqqa u b'rati fissi minflok ir-rifużjoni ta' "spejjeż reali". (5) Sabiex tiġi żgurata s-simplifikazzjoni meħtieġa fit-tmexxija, l-amministrazzjoni u l-kontroll ta' ħidmiet li jirċievu għotja mingħand l-FSE, b'mod partikolari meta marbuta ma' sistema ta' rifużjoni msejsa fuq ir-riżultat, jeħtieġ li jiżdiedu żewġ forom supplimentari ta' spejjeż eliġibbli, b'mod partikolari l-iskali ta' unitajiet tal-ispejjeż standard ta' somom f'daqqa u b'rati fissi. (6) Sabiex tiġi żgurata ċertezza legali fir-rigward tal-eliġibbiltà tal-infiq, din is-simplifikazzjoni għandha tapplika għall-għotjiet kollha mill-FSE. Għalhekk, se tinħtieġ l-applikazzjoni retroattiva b'effett mill-1 ta' Awwissu 2006, data ta' dħul fis-seħħ tar-Regolament (KE) Nru 1081/2006. (7) Għalhekk ir-Regolament (KE) Nru 1081/2006 għandu jiġi emendat skont dan, ADOTTAW DAN IR-REGOLAMENT: Artikolu 1 L-Artikolu 11(3) tar-Regolament (KE) Nru 1081/2006 huwa emendat kif ġej: (1) Il-punt (b) jinbidel b'dan li ġej: "(b) fil-każ tal-għotjiet: (i) spejjeż indiretti ddikjarati fuq bażi ta' rata fissa, sa 20% tal-ispejjeż diretti ta' operazzjoni; (ii) spejjeż b'rati fissi kkalkulati b'applikazzjoni ta' skali ta' unitajiet tal-ispejjeż standard mill-Istat Membru; (iii) somom f'daqqa biex ikopru l-ispejjeż ta' ħidma kollha jew parti minnhom. " (2) It-tieni, tielet u r-raba’ subparagrafi li ġejjin jiżdiedu: "L-għażliet imsemmija fil-punti (i), (ii) u (iii) tal-punt (b) tal-ewwel subparagrafu jistgħu jiġu konġunti biss fejn kull wieħed minnhom ikopri kategorija differenti ta' spejjeż eliġibbli jew fejn jintużaw għal proġetti differenti fi ħdan l-istess ħidma. L-ispejjeż imsemmija fil-punti (i), (ii) u (iii) tal-punt (b) tal-ewwel subparagrafu jistgħu jiġu stabbiliti minn qabel fuq il-bażi ta' kalkolu ġust, rett u li jista' jiġi vverifikat. Is-somma f'daqqa msemmija fil-punt (b)(iii) tal-ewwel paragrafu m'għandhiex taqbeż il-EUR 50 000." Artikolu 2 Dan ir-Regolament għandu jidħol fis-seħħ l-għada tal-pubblikazzjoni tiegħu f' Il-Ġurnal Uffiċjali tal-Unjoni Ewropea . Madankollu, għandu jkun japplika b'effett mill-1 ta' Awwissu 2006. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, […] Għall-Parlament Ewropew Għall-Kunsill Il-President Il-President […] […] [1] Ġurnal Uffiċjali tal-Unjoni Ewropea - C286, Volum 51, 10 ta' Novembru 2008 "Qorti tal-Awdituri" – Rapport Annwali tal-Qorti tal-Awdituri dwar l-implimentazzjoni tal-baġit rigward is-sena finanzjarja 2007, flimkien mat-tweġibiet tal-istituzzjonijiet", il-kapitolu 2, il-paragrafu 42. [2] ĠU C , , p. . [3] ĠU C , , p. . [4] ĠU C , , p. . [5] ĠU C , , p. . [6] ĠU C 210, 31.7.2006, p. 25. [7] ĠU L 210, 31.7.2006, p. 12.